Summary: Galicia é un país exportador de mercadorías. A nosa balanza comercial de bens é claramente positiva, tanto en relación co resto do Estado como en relación ao resto de Europa. Visto en perspectiva temporal, tamén podemos afirmar que a entrada no daquela Mercado Común non pareceu sentarlle mal ao sector exportador galego

Este artigo forma parte dunha serie titulada "A economía galega: breve balance das tres últimas décadas e perspectivas de futuro". Podedes ler os artigos anteriores nestas ligazóns (I e II) Unha economía exportadora de bens (pero non de servizos) e que non só depende de Citroën… Galicia é un país exportador de mercadorías. A nosa balanza comercial de bens é claramente positiva, tanto en relación co resto do Estado como en relación ao resto de Europa e só é negativa co resto do mundo (sen contar España nin Europa) pola forte dependencia externa respecto ao petróleo. Visto en perspectiva temporal, tamén podemos afirmar que a entrada no daquela Mercado Común non pareceu sentarlle mal ao sector exportador galego. Se analizamos a evolución da taxa de cobertura (Exportacións/ Importacións x 100) do comercio de bens con outros territorios distintos ao español, podemos observar que se en 1988 existía un déficit comercial claro, na actualidade rexistramos un superávit consolidado. Se nos fixamos exclusivamente no comercio coa UE-27 vemos que, en toda a serie da que dispomos datos, existe un superávit comercial cunha tendencia ademais crecente. O peso do sector do automóbil representaba en 2012 menos dun 20% das exportacións, case doce puntos menos que no ano 1995 Outro dos mitos da economía galega refírese a que Citroën é responsable da maior parte das exportacións galegas. Pois ben, os datos sobre o comercio internacional (sen contar España) matizan claramente esa idea preconcibida. O peso do sector do automóbil representaba en 2012 menos dun 20% das exportacións, case doce puntos menos que no ano 1995. Hai que ter en conta ademais que dentro desta rúbrica inclúense as partes e accesorios de vehículos que fabrican as numerosas empresas do clúster vigués da automoción as cales, en moitos casos, nin sequera teñen á empresa francesa como principal cliente. A galega é unha economía relativamente máis aberta e máis competitiva que a española Por outra banda, nos últimos anos asistimos a un auténtico boom da exportación de produtos de confección vinculado ao fenómeno Inditex e a outras firmas que se en 1995 representaban un 5% das exportación en 2012 xa superaban ao sector do automóbil. Trátase dun sector que ademais foi paseniño mudando a súa fasquía pois experimentou un proceso de deslocalización que non por iso significou unha perda de importancia na nosa economía, que seguiu a concentrar as actividades de deseño, loxística e outras, de maior valor engadido. O sector da alimentación, en particular o vinculado cos produtos do mar, constitúe outro dos puntais da exportación galega xunto coa construción naval, se ben esta última amosa unha tendencia máis irregular, condicionada por encargos específicos. Nos últimos anos tamén se foi consolidando certa especialización en bens de equipo e manufacturas diversas, onde destacan os transformados da madeira e do aluminio. A galega é unha economía relativamente máis aberta e máis competitiva que a española, de tal maneira que non só rexistra unha balanza comercial máis positiva que esta última senón que o seu peso no comercio exterior español supera con creces a nosa achega en termos poboacionais ou de PIB. Os datos anteriores refírense en todo momento ao comercio exterior de bens e mercadorías mais, que ocorre cos servizos? Tradicionalmente os estudos sobre comercio exterior non consideraban as actividades terciarias debido a propia natureza das mesmas onde o proceso de produción e venda é simultáneo e por tanto a lóxica da almacenaxe e distribución para a súa exportación, propias das mercadorías, non é aplicable. Sen embargo o anterior non sempre é así xa que hai determinados servizos que habitualmente son incluídos nas balanzas comerciais ao ser o cliente residente nun lugar diferente ao da empresa, nomeadamente os servizos turísticos ou os servizos de transporte. A listaxe de actividades terciarias susceptibles de ser exportadas esténdese a un sector cada vez máis relevante nas economías desenvolvidas, non só dende o punto de vista do emprego e o valor engadido xerado, senón tamén da súa contribución á innovación nos territorios onde están presentes Mais a listaxe de actividades terciarias susceptibles de ser exportadas non queda aí e esténdese a un sector cada vez máis relevante nas economías desenvolvidas, non só dende o punto de vista do emprego e o valor engadido xerado, senón tamén da súa contribución á innovación nos territorios onde están presentes. Referímonos en particular aos servizos avanzados a empresas, tales como os servizos de consultoría, enxeñería e asistencia técnica, investigación, servizos informáticos, servizos financeiros, etc. Nese sentido González López (2009) ten indicado que a dinámica de produción e consumo deste tipo de servizos marca unha diferenza entre as (novas) rexións periféricas e as rexións centrais, na medida en que as segundas soen especializarse na provisión deste servizo ás segundas, que rexistran deste xeito un saldo comercial negativo nestas actividades. Nos distintos países europeos, ademais, soen ser as grandes capitais as que concentran este tipo de actividades e xogan ese papel de provedor a outras rexións. O caso galego sería un exemplo desta dinámica tal e como se evidencia no traballo sinalado máis arriba. Galicia rexistra un saldo negativo no comercio exterior de servizos e que ese saldo é particularmente negativo co resto do Estado Neste sentido podemos indicar, a partir de estudos previos e da evidencia estatística existente, que Galicia rexistra un saldo negativo no comercio exterior de servizos e que ese saldo é particularmente negativo co resto do Estado (e moi probablemente, aínda que carecemos de evidencia exacta, con Madrid). Así, as Táboas Input-Output de 2008 publicadas polo IGE (2012) indican que se ben Galicia rexistra un saldo positivo na balanza de bens co resto do Estado, o saldo é moi negativo cando nos referimos aos servizos (case 2.400 millóns de euros ese ano). Esta mesma fonte de datos indica que as ramas onde se situaría ese déficit serían sobre todo os servizos informáticos, os servizos de consultoría e enxeñería diversa, os servizos financeiros, os servizos de publicidade, os servizos de hospedaxe e os servizos aéreos. Efectivamente, se comparamos o peso que teñen estas actividades na economía galega en relación á economía española, e en particular en comparanza coa capital madrileña (e en menor medida con outras autonomías), observamos un inferior nivel de desenvolvemento das mesmas no noso país.


Summary: Unha empresa de mudanzas reclámalle 39.000 euros ao Ateneo polo traslado e depósito dos seus fondos

O Ateneo Ferrolán recibiu esta terza feira a notificación dos xulgados pola que o condenan ao pagamento dos 39.000 euros que lle reclama unha empresa de mudanzas polo traslado e depósito dos seus fondos durante o desenvolvemento das obras de reforma da súa sede acometidas polo goberno local do Partido Popular. A sentenza podería ser recorrida nos vindeiros días, aínda que, tal e como explicaron fontes do Ateneo, terán que ser @s soci@s @s que nunha asemblea extraordinaria que se realizará nos vindeiros días decidan que medidas legais e sociais levarán adiante para tratar de evitar que este pau conduza ao encerramento. A directiva do Ateneo considera que esta "multa" tena que pagar o Concello, responsábel dunhas obras que remataron en xaneiro de 2013 e que obrigaron o traslado dos fondos, entre os que se atopan coleccións de prensa únicas e obras literarias e artísticas de recoñecida calidade.


Summary: Considerada como a futbolista galega máis importante da historia, o xornalista deportivo máis tópico tamén definiría Verónica Boquete (Compostela, 1987), ou tan só 'Vero', como figura nas costas das súas camisolas, como unha "trotamundos do fútbol". Após xogar en 14 clubs distintos de Europa, Asia e América, volve á casa para repoñer forzas até o comezo da vindeira tempada da liga americana. Reunidos nun café do seu barrio, San Lázaro, introducimos a entrevista, como non podía ser doutro modo, falando do tempo. Vero aguanta con estoicismo tanto o frío das montañas de Salt Lake City (Utah, EUA) como a choiva da súa cidade natal, pero non lle importa mollarse en temas como o seu futuro ou a folga na Liga de fútbol. Eis un estrato da entrevista publicada no número 371 do semanario en papel Sermos Galiza. "

As xogadoras están pelexando por un convenio que lles garanta unhas condicións vitais mínimas. Como ve o conflito entre patronal e xogadoras? O do convenio é unha necesidade desde hai moitos anos, pero nunca sentiramos que estabamos en posición de poder conseguilo. Iso cambiou. O que piden as xogadoras é algo totalmente xusto, e estou convencida de que están a facer o correcto loitando. Os clubs din que a súa aplicación nos termos esixidos polas xogadoras resulta inviábel... Se os clubs cren que non poden cumprilo é honesto que o digan, pero resulta confuso que a contraparte diga que si que é viábel. Logo, alguén está mentindo ou non ve a realidade. Que vai pasar agora? Penso que se vai solucionar antes do día 16 de novembro (data de inicio da folga), chegando a un entendemento por mediación do Consello Superior de Deportes, a Federación ou a Liga, pero se logo de 18 reunións non foi posíbel chegar a un acordo, é normal que as xogadoras vaian á folga, teñen que loitar polo seu. Non vexo unha saída fácil. Se fose futbolista en activo da Liga, vostede faría folga? A miña postura sería ir ás reunións e intentar solucionar isto. Moitas veces hai terceiras partes que son as que exercen a forza, e neste caso hai unha guerra entre Federación e Liga, e logo a Asociación de Futbolistas, e as xogadoras sempre están no medio. Loitan por algo totalmente xusto, pero que ten moitos matices... é difícil. As orixes do conflito poden estar na redución paulatina na fenda dos estadios de profesionalización entre o fútbol no estado español e o europeo e americano? En España vaise con anos de retraso respecto a Europa e os EUA, pero a evolución está a ser moi notoria. O problema é como de rápido se pode facer. Estes conflitos xa pasaron neses países, e son algo normal para que o fútbol feminino avance. E quen non poida cumprir iso non estará na Primeira, pero iso acabará por ser bo para as xogadoras. [Podes ler a entrevista íntegra no número 371 do semanario en papel Sermos Galiza, á venda na loxa e nos quiosques]


Summary: Sitúa a postura do PSOE da Coruña no intento por "marcar posicións" no Concello e tamén na "presión" de cara a futuras decisións internas do partido, pero non cre que o enfrontamento vaia máis aló. Desde a plataforma cidadá aluden ás "forzas vivas" da cidade e á teima na "vella política"

O voceiro socialista asume o discurso do PP para atacar o goberno local Entre unha certa sorpresa, as chamadas á calma e a plena confianza en que só se trata dun tira-puxa para marcar posicións, a dirección galega do PSdeG intenta restarlle importancia ao enfrontamento do seu grupo municipal na Coruña co goberno da Marea Atlántica logo da postura da bancada socialista no último pleno. O PSOE botou abaixo a última hora a modificación do orzamento pactada coa Marea despois de terse aprobado na sesión un voto particular do Bloque polo que se engadían 30.000 euros para Igualdade. Este cambio foi aceptado por todas as formacións -incluída a socialista- mediante a abstención que permitiu tirar adiante co único voto positivo do BNG. José Manuel Dapena, voceiro do PSdeG no Concello, anunciou o voto negativo da súa bancada ao cambio orzamentario, acusou o alcalde Xulio Ferreiro de "non ser de fiar" e mesmo fixo alusión ás súas "viaxes a Barcelona" nun ton moi achegado ao amosado polo PP. O fondo -e tamén a forma- sorprendeu no executivo local, pero non só nel. Desde a dirección do PSdeG remítense á "autonomía municipal" e ven na postura do PSOE coruñés un intento por "marcar posicións" na "batalla política" local Fontes da dirección galega do PSdeG aluden á "autonomía municipal" e a un intento de "marcar posicións" por parte do grupo socialista na "batalla política" local, pero recoñecen tamén os máis que posibles intentos da ex voceira municipal e candidata, Mar Barcón, por "presionar" tanto pola súa situación como pola dos seus de cara ao futuro máis inmediato e á composición das listas para o Congreso. Mesmo hai quen recomenda "asumir os resultados", nunha apreciación na que coinciden voces do PSOE e da propia Marea Atlántica, que dan conta da boa relación que manteñen na Deputación ou noutros organismos. A lista socialista perdeu máis de 10.000 votos nos últimos comicios locais con respecto a catro anos antes. Desde a Marea Atlántica amósanse "sorprendidos" por que o PSOE non asuma unha nova era e "siga xogando ao mesmo de antes", mesmo aliándose co PP por intereses "partidistas". E aluden tamén ás "forzas vivas" e ao "establishment coruñés" que tanta relación tiveron co socialismo da cidade baixo a sombra de Francisco Vázquez que nunca marchou de todo. "Séguennos vendo como intrusos e sabiamos que podía pasar", din desde unha plataforma cidadá que, tal e como manifestou en público, entende que o vivido o pasado luns no pleno é unha demostración perfecta "da loita entre a vella e a nova política". "Hai quen apostou por seguir na vella", insisten. A Marea ve tamén detrás da postura do PSOE a presión das "forzas vivas" e o "establishment' coruñés" tan vinculado aos socialistas Nin na Marea nin desde a dirección do PSdeG cren que a situación chegue ao extremo e nin moito menos apostan por unha moción de censura ou por un bloqueo sistemático por parte do grupo socialista ás iniciativas do goberno. "Non debería verse como un xogo partidista, pero se o PSOE o ve así, sabe que iso sería a súa tumba", recoñecen desde a plataforma. Desde a dirección socialista galega tamén lle lembran á Marea que "debe decidir que relación quere ter" co partido que "a apoiou na investidura". "Deben asumir que non teñen maioría absoluta e que deben chegar a acordos; non son Abel Caballero en Vigo", aseguran fontes do partido que non cren que este "tira-puxa" afecte a visitón do PSdeG como oposición clara ao PP nin á relación coas mareas e plataformas cidadás noutros concellos ou na Deputación da Coruña. "Eses pequenos atrancos que pode haber na Coruña son os mesmos que LugoNovo pode poñerlle a Lara Méndez en Lugo e ninguén pensa que vaia ir máis aló".


Summary: Hai 954 anos, falamos do 14 de outubro de 1066, as tropas normandas e dos seus aliados internacionais derrotan na cidade de Hastings os exércitos saxóns, abrindo a porta á proclamación de Guillerme O Batallador como novo rei inglés.

A batalla de Hastings é o feito de armas máis decisivo na campaña de conquista de Inglaterra polos normandos. Após a morte en xaneiro de 1066 do rei inglés Eduardo 'O Confesor' ábrese un importante conflito sucesorio entre os diversos pretendentes ao trono, ficando a loita, finalmente, formulada entre o derradeiro monarca da dinastía saxona, o rei Harald II e Guillerme de Normandía. Este último, tras desembarcar no sur de Inglaterra en setembro dese ano inicia unha rápida campaña de conquista, que vive o seu momento chave na batalla decorrida nas proximidades da cidade de Hastings o 14 de 14 de outubro de 1066, onde os seus exércitos conseguen un triunfo claro e o propio Harald II perde a vida. A consecuencia directa da vitoria en Hastings é a proclamación de Guillerme de Normandía como rei inglés. Coñecido tamén como Guillerme 'O Bastardo' ou 'O Conquistador' e fillo do monarca viquingo de Normandía, Roberto I, non vai conseguir a coroa até 1060, despois dunha dura loita de anos con outras faccións rivais. Nomeado rei inglés en Londres o día de Nadal de 1066, vai permanecer á fronte dos dous Gobernos até a súa morte en 1087, pasando por ser o monarca máis poderoso de Europa daquel tempo. Ao fin da súa vida, Guillerme opera como o auténtico árbitro da política internacional, cuxa alianza buscan outros reinos europeos. O reino continental dos viquingos Normandía aparece naquela altura como a gran potencia rexional europea. A súa orixe remóntase a comezos do século X, cando o monarca da dinastía carolinxia Carlos III cede a un grupo de viquingos liderados polo noruegués Hrolf Ganger, coñecido como 'Rollon O Camiñante' unhas terras na Normandía, nacendo así o reino continental dos viquingos. Estas terras van servir de base para un nacente imperio, desde a cal os seus habitantes navegan a Xerusalén, peregrinan a Compostela, colonizan a área mediterránea abrindo rutas para o comercio, participan nas loitas internas da península Itálica ou fundan o Reino de Sicilia, un dos máis importantes centros culturais de Europa, onde o rei Roxeiro xunta no século XII o mellor da intelectualidade árabe e cristiá. As tropas galegas fixeron parte da coalición internacional que apoiou Guillerme I na batalla de Hastings Os feitos máis destacados da vida de Guillerme, con anterioridade á súa proclamación como rei de Inglaterra, están recollidos no Tapiz de Bayeaus ou da raíña Matilde. A autoría do lenzo bordado no século IX é atribuída, segundo algúns autores, á propia muller de Guillerme, a raíña flamenga Matilde, considerando outros que a súa elaboración corresponde ao irmán do monarca Odo, arcebispo de Bayeaus. Sexa como for, estamos diante dunha peza practicamente contemporánea aos feitos que recrea e elaborada no circulo familiar do seu protagonista, polo que a historiografía lle recoñece gran credibilidade, malia magnificar algúns feitos dada a súa vontade propagandística. O tapiz está considerado como unha das grandes obras da arte europeo da alta Idade Media. A composición, de máis de 70 metros de longo, exponse actualmente no museo da cidade normanda de Bayeaus, albergando diversas miniaturas da vida de Guillerme, significándose as referidas á campaña da conquista de Inglaterra e moi particularmente á batalla de Hastings. Os gravados referidos a este capítulo da traxectoria do monarca, recollidos entre as escenas 61 e 68 e tamén nalgunhas de 68 até 73, representan o rei normando sobre un cabalo negro, destacando pola cor da súa pel e as súas características físicas sobre as outras monturas. Galtier Guiffart en Compostela O cabalo co que Guillerme participa na batalla de Hastings puido ser galego. Son moitos os estudos que teñen referido estes feitos, seguindo as historias e os documentos da época, comezando pola gran crónica do momento elaborada por Guillerme de Potiers e seguindo a través dos escritos do poeta Robert Wace. Se queres seguir a ler esta interesante reportaxe merca o Nós Diario que atoparás hoxe nos quiosques. Tamén tes a opción de continuar coa lectura online accedendo á nosa loxa. Para evitar futuros despistes, faite subscritora ou subscritor.


Summary: Este sábado Anova organizou unha xuntanza da súa Coordinadora Nacional cun tema sobre a mesa: o plenario de En Marea que se celebrará o día 27 de outubro. O partido liderado por Antón Sánchez expresa a súa preocupación pola "deriva burocrática" do espazo común.

Anova, cuxa Coordinadora Nacional se reuniu este sábado en Teo, vén de difundir un comunicado de imprensa en que carga coa dirección actual de En Marea, á que acusa de iniciar "unha deriva burocrática" que "dilúe a súa orientación política rupturista e lamina a pluralidade interna do espazo, convertendo na práctica a En Marea nunha opción de parte e non no punto de encontro da Unidade Popular en Galicia". "Vemos con especial preocupación que o debate do Plenario 27 de outubro teña o seu centro en cuestións internas, nun debate no que cuestións procedimentais e internas ocuparán a maior parte do tempo do debate en detrimento do necesario debate de ideas", critica Anova, que considera que o documento político que se presenta "non defende ningunha orientación política e estratéxica clara, o que na práctica supón un cheque en branco para a dirección que saia eleita neste proceso". Así, a Coordinadora Nacional advirte de que a dirección que saia elixida poderá adoptar calquera decisión "nun momento decisivo no que hai que revalidar os gobernos municipais e ampliar a rede de mareas municipalistas". Anova critica os prazos de inscrición O comunicado de imprensa tamén recolle o malestar polos prazos de inscrición no censo de En Marea, "recortan en case un mes o tempo para darse de alta no censo". A este respecto, Anova anuncia que promoverá emendas que permitan ampliar estes prazos. Aliás, o partido encabezado por Antón Sánchez ve "sorprendente" que o Consello de Mareas "esixa que un organismo superior como o Plenario teña que ter unha maioría de dous terzos para introducir emendas ao Regulamento que estabelece o seu funcionamento". A Coordinadora Nacional de Anova avoga por "recuperar as posicións de ruptura e armar un espazo realmente respectuoso coa pluralidade como garantía máxima para blindar as mareas municipalistas e dar a batalla contra o Partido Popular". Así, chama a "todas e todos" a "relanzar En Marea como ferramenta de ruptura co Réxime do 78".


Summary: Feminista, profesora de Filoloxía inglesa e integrante da Comisión de Normalización Lingüística da Faculdade de Filoloxía e Tradución da Universidade de Vigo, Ana Bringas é quen se achega esta cuarta feira ao espazo de conversas #VenhanMais5.

-Como avalías o estado actual da igualdade na Galiza? Nos últimos anos, desde o comezo da mal chamada crise, asistimos a unha fortísima involución no referente á igualdade e vemos perigar moitos dos dereitos que tanto esforzo custou conseguir. Hai un rearme do patriarcado paralelo a esta volta de porca do capitalismo, que precisa mulleres desempoderadas, empobrecidas e relegadas ao ámbito doméstico e dos coidados. Preocúpanme especialmente os feminicidios que non cesan, a manifestación máis extrema e cruel do patriarcado; pero tamén outras formas máis insidiosas, como a apropiación do discurso feminista, que vemos, por exemplo, na mercantilización de consignas feministas por parte de transnacionais do téxtil que simultaneamente explotan as súas traballadoras con soldos de miseria e condicións infrahumanas de traballo; ou a manipulación das reivindicacións feministas sobre os nosos corpos para lexitimar prácticas neoliberais como os ventres de aluguer. Temos que estar alertas contra estas reviravoltas do sistema que perseguen confundirnos e neutralizar a nosa loita. Agardo que Sermos siga visibilizando os problemas das mulleres, as nosas loitas e as nosas contribucións á historia -Que evolución agardas da igualdade a cinco anos vista? Malia a situación tan negativa que vivimos e o futuro innegabelmente difícil que nos agarda, son optimista. Confío no feminismo organizado e creo que seremos quen de reaxir ante esta contrarreforma patriarcal e que seguiremos dando pasos adiante. Nunca houbo tantas mulleres con conciencia feminista coma agora. Como profesora vexo isto nas miñas aulas: a pesar de todo, o feminismo está cada vez máis asumido entre o alumnado, tanto mulleres coma homes. No último 8 de marzo as mobilizacións foron as máis concorridas en moito tempo e houbo moita máis mocidade nas manifestacións, o cal me parece especialmente importante. Estou segura de que saberemos enfrontarnos a esta emerxencia social, a esta guerra non declarada contra as mulleres. Ademais, só loita quen pensa que pode gañar, así que o optimismo é unha obriga revolucionaria. -Que esperas de Sermos nos próximos cinco anos e en que cres que debemos e/ou podemos mellorar? -Creo que o xornalismo ten unha enorme responsabilidade social, na medida en que pode configurar discursos de resistencia contra o pensamento único que nos abafa. Sermos Galiza é un medio claramente comprometido coa igualdade e co feminismo e agardo que continúe nesta liña. É importante ofrecer unha representación axeitada das mulleres, tamén no plano simbólico, como se fai no Sermos mediante o uso da linguaxe inclusiva. Agardo que Sermos siga visibilizando os problemas das mulleres, as nosas loitas e as nosas contribucións á historia


Summary: A primeira edición do Premio de Novela Camiño de Santiago ten gañador: Carlos Meixide (Vilagarcía de Arousa, 1977). A súa obra Camiño de paixón foi a vencedora dun certame que busca "impulsar desde a creación lietraria a vertente física, histórica, cultural, social ou mesmo imaxinaria da Ruta Xacobea".

A de Meixide foi a proposta gañadora de entre 16 nun premio que admite orixinais en galego e en castelán. A súa dotación económica é de 6.000 euros e está organizado pola Academia Xacobea, Naturgy e a Editorial Galaxia, que publicará a obra gañadora. O xurado formárono o presidente da Academia Xacobea Xesús Palmou; o escritor Ulises Bértolo: a responsable de relacións institucionais de Naturgy en Galiza, Amalia Baltar; o catedrático de Historia da Universidade de Santiago de Compostela Pegerto Saavedra; a escritora Rosalía Morlán; e o director xeral da Editorial Galaxia, Francisco Castro. Carlos Meixide é un popular autor de libros de aventuras. Atravesados polo humor e a importancia do lugar onde acontecen, títulos como Ons (2015), Cans (2016) ou Arousa (2018) -todos autoeditados- abríronse paso entre lectores e lectoras.


Summary: A última xornada confirmou que Deportivo e Celta están instalados en dúas dinámicas ben diferentes, pois mentres que os coruñeses contan os seus partidos por vitorias, os de Vigo aínda non saben o que é sumar de tres en tres, aínda que este 21 de setembro ante o Levante poderían rematar coa negativa xeira de resultados.

Xornada de contrastes no fútbol galego, con sorriso de orella a orella na Coruña tras sumar o Deportivo o cuarto triunfo consecutivo e xesto de preocupación na cidade olívica logo de que o Celta perdese o seu terceiro partido seguido. Deste modo, a afección branquiazul, que tanto leva padecido na pasada década, e especialmente nos dous últimos anos, comeza a semana coa cabeza ben alta tras superar o Dépor ao Badaxoz por un gol a cero e ver como o seu é o único equipo das tres principais categorías do fútbol a nivel Estatal que conta os seus partidos por vitorias. Ben diferente está a cousa polo sur da Galiza, pois a 'Chachoneta' semella envorcada logo de sumar en Balaídos a cuarta derrota da tempada ante unha escuadra teoricamente inferior como é o Cádiz (1-2). Con este resultado, os celestes igualan o seu peor inicio histórico na Primeira División, que se remonta á campaña 1981/82, na que o equipo acabaría descendendo á categoría de prata. Porén, se algo caracteriza o mundo do fútbol é que sempre ofrece unha nova oportunidade para o desquite, que no caso do Celta chegará este 21 de setembro, e máis concretamente ás 22 horas no campo do Levante. Igual que a viguesa, a escuadra valenciana aínda non sabe o que é a vitoria, polo que, esta vez si, os celestes están obrigados a gañar. O Lugo deixa escapar un punto de ouro Non mellor sorte que o Celta correo o único representante galego na Segunda División, o Club Deportivo Lugo, que caeu na casa do Cartaxena (2-1) a pesar de adiantarse no marcador cun golazo de Manu Barreiro. Lamentabelmente, o veterano ex deportivista Rubén Castro demostrou que non perdeu nin un chisco da súa capacidade goleadora aos seus 40 anos, empatando no minuto 32 de penalti e materializando o gol da vitoria xa no 84. O Celta B gaña na casa e o Rácing pincha fóra O Celta B e o Rácing de Ferrol, representantes da Galiza na Primeira RFEF xunto co Deportivo, afrontaron dous choques teoricamente complicados ante Rácing de Santander e Estremadura, respectivamente, que o filial celeste superou con vitoria (2-1), mentres que os Diaños Verdes perderon a causa dun solitario tanto marcado, ironicamente, por un ex racinguista: Kike Márquez.


Summary: AGE e PSdeG mostraron indignación ante as palabras de Alberto Núñez Feijóo nunha entrevista radiofónica en Onda Cero na que criticou as actuacións xudiciais e a actuación dalgún dos profesionais sanitarios implicados no caso da dispensación de medicamentos a enfermos de hepatite C. VÍDEO NO INTERIOR

A xunta de voceiros desta terza feira estivo protagonizada pola polémica xurdida en torno ás palabras do Presidente da Xunta, na que mostrou a súa disconformidade co percorrer do caso da hepatite C, na que o goberno da Xunta de Galiza se atopa denunciado por prevaricación administrativa. O máis vehemente nas súas críticas resultou ser Antón Sánchez, quen arremeteu contra Núñez Fejóo calificándoo de: "insensible coa dor e indigno". Antón Sánchez: "Feijóo é insensible coa dor e indigno" En relación a isto, AGE dirixirá unha pregunta a Feijóo no vindeiro pleno. O PSdeG, pola súa parte, prantexou a necesidade dunha comparecencia que non foi admitida por falta de tempo, segundo o Grupo Popular. O voceiro do PP, Pedro Puy, defendeuse das acusacións de ambas formación e argumentou que as críticas de Feijóo: "Foron dirixidas só cara algúns destes profesionais e non contra a sanidade pública en xeral", ao tempo que manifestou que Feijóo está no seu dereito democrático de mastrarse disconforme cunha decisión xudicial. Pedro Puy: "(As críticas) Foron dirixidas só cara algúns destes profesionais e non contra a sanidade pública en xeral" A xunta de voceiros serviu, tamén, para definir o orde do próximo día 28 que estará marcado por un horario especial debido á entrega das Medallas Castelao, cuxo acto será ás 12.30 horas, obrigando a deter o transcurso do pleno até as 16.00 horas, momento no que será reanudado. Os debates de lei que terán lugar no vindeiro pleno son o de coordinación das Policías Locais, as retribucións das pagas extras retidas do ano 2013 e a Lei de Servizos Sociais. Aos tres debates de lei propostos polo Partido Popular sumaráselle unha proposición non de lei de iniciativa popular. Esta será a primeira proposición de iniciativa popular que se leve ao Parlamento de Galiza e será levada polo grupo popular atendendo á reclamación da Asociación Galega de Familias numerosas quen demanda un IVE reducido na compra dos cueiros. Nesta proposición queda de lado o IVE de compresas e tampóns que grava exclusivamente a mulleres, feito ante o que Pedro Puy afirmou que o PP se mostrou favorable a reducir en anteriores debates. O BNG focalizou a atención sobre a crise demográfica que provoca que dende 2009 o saldo migratorio supuxo a perda de 125.000 persoas en Galiza. Jorquera, baseándose nos datos do Servizo Público de Emprego do Estado, apuntou que no último ano 50.000 galegos tiveron que emigrar a outras comunidades ou países para traballar. Por outra banda, o BNG continúa fixando a preocupación en ALCOA - San Cibrao ante a posibilidade de perda de 2.000 empregos directos de producirse o peche da pranta que supón o 30% do PIB da provincia de Lugo. Outro dos puntos chave do día xirou en torno á política de prevención e extinción de incendios. Chegado o verán as diversas forzas políticas da oposición, tanto AGE como BNG e PSdeG, mostraron a súa disconformidade cos recortes neste eido e a priorización do investimento en extinción sobre a prevención, facendo foco na condición dos contratos dos traballadores das brigadas que se atopan nunha situación de contratos fixos intermitentes.


Summary: A deputada Ana Pontón transladou ao director xeral as queixas de colectivos sociais e culturais, así como do profesorado, a respeito de que a Junta non está a cumprir o convenio asinado coa Xunta.

O secretario xeral de Política Lingüística, Valentín García, expresou o seu compromiso de garantir o ensino do galego na comarca do Bierzo e en Sanabria "mellorando o convenio asinado" entre a Xunta de Galiza e a Junta de Castilla. Fíxoo esta quinta feira no Parlamento galego ao dar resposta a unha pregunta oral formulada pola deputada do BNG Ana Pontón. A nacionalista lamentou que nunha zona galegofalante "o galego só é unha optativa" e reclamou a García que se tomen as medidas necesarias para que calquera estudante que escolla esa materia a poida cursar sen que se repitan as incidencias deste ano académico, onde dúas alumnas do IES Europa, en Ponferrada, tiveron que se decantar polas aulas de francés e un terceiro alumno cursa a materia noutro centro ao non haber docente para impartir galego. O secretario xeral quitou ferro á situación enfatizando que se trata "só de dúas alumnas". Son tres estudantes @s afectad@s e serían moit@s máis de non frearen as asociacións de nais e pais as intencións da Junta con xornadas de mobilizacións recoñecidas polo propio García: "sei que houbo protestos", dixo. Que aconteceu? No instituto de Bergidum Flavium, en Cacabelos, o único desta localidade que imparte galego, quedou sen docente desta materia. A consellaría evitou unha contratación desprazando para alí a profesora de galego do IES Europa, aproveitando que neste centro só tres persoas escolleran a optativa. A est@s alumn@s enviábanas ao instituto do lado, o IES Virgen de la Encina, para cursar só esta materia. Un aceptou e as outras dúas cambiáronse a francés. Porén, nais e pais encetaran xa unha campaña de mobilizacións en contra do desmantelamento do programa que garante o ensino en galego tanto en Cacabelos como en Ponferrada polo que, segundo o secretario xeral, a Junta contratou unha docente a media xornada para o IES Bergidum Flavium e transladou outravolta ao IES Europa a súa profesora. Cal é o panorama agora? No centro de Cacabelos alumn@s de distinto nível partillan aula namentres en Ponferrada a docente non ten alumn@s porque non se habilitou a maneira de que @s tres que escolleran galego puideran, dunha vez, recibir aulas desta lingua. No Bierzo, profesorado e colectivos culturais como Fala Ceibe temen que a deste ano fora unha tentativa de deixar sen efecto o convenio entre a Xunta e a Junta. A este respeito, Ana Pontón deu leitura a unha comunicación que recibiu nestes días por parte dunha asociación de docentes berciá en que informaban a deputada de que "aquí todo segue coma sempre" e que, a tres semanas para que finalice o primeiro trimestre do curso escolar, "no IES Europa aínda hai alumnado agardando a que se restitúa a materia de Lingua e Literatura galegas". Que vai facer a Xunta? O secretario xeral de Política Lingüística comprometeuse a encetar conversas coa Junta para garantir o cumprimento do protocolo acordado. Dixo Valentín García que o programa de inmersión lingüística en galego, asinado en 2001 e renovado en 2006, "ten notábel éxito" cun total de 1.078 matriculad@s en centros de infantil, primaria e secundaria e outr@s 60 na escola oficial de idiomas de Ponferrada, "unha das cotas máis altas da súa historia", recoñeceu. Segundo se comprometeu co BNG, a Xunta porá en marcha actividades lúdico-educativas que incrementen o número de matriculacións no bacharelato, o nível onde menos alumn@s escollen galego como optativa. Aliás, "reforzaremos" o envío de material e "trataremos de achegar" o estudantado do Bierzo á docencia do galego na Galiza.


Summary: Félix Rubial e Carolina González prestaron declaración xudicial esta quinta feira (28 de abril).

As dúas persoas investigadas pola morte de seis doentes de hepatite C aos que lles foron negados ou demorados os tratamentos, Félix Rubial e Carolina González, prestaron declaración perante o xuíz de instrución esta quinta feira (28 de abril). Na súa comparecencia o daquela xerente do Sergas e a subdirectora de Farmarcia recoñeceron que se "priorizou" doentes mais atribúe a decisións "clínicas" por parte de profesionais da medicina designados pola Xunta a aprobación ou denegación dos tratamentos, segundo fontes xudiciais consultadas polo diario El País. A Plataforma denuncia que se tivesen modificado datas nalgúns expedientes para xustificar tempos de agarda menores algo que desde o Sergas negan Aliás, aseguraron que as solicitudes presentadas perante a comisión eran resoltas no prazo dun mes en contra do escrito presentado pola Fiscalía e a Plataforma de persoas atinxidas pola hepatite C que denuncian mesmo a modificación de datas por parte da comisión para xustificar tempos de agarda menores. Neste senso, as dúas persoas do Sergas investigadas por un presunto delito de prevaricación e tamén de homicidio por imprudencia grave --de acordo co texto da fiscal-- defenderon a súa actuación que calificaron como "dilixente" e "correcta". Porén, para o avogado da acusación popular, personada na Plataforma, as súas respostas foron "non satisfactorias" polo que fican "moitas lagoas que haberá que analizar". O proceso xudicial aberto contra o Sergas constitúe o primeiro conflito penal contra unha administración no conxunto do Estado español por retrasos na concesión de medicamentos.


Summary: Na Galiza a nova vaga de feches vai implicar a desaparición dun terzo das oficinas que forman a rede actual da entidade bancaria.

Hai unhas semanas, Banco Santander comunicaba a súa intención de aplicar un novo expediente de regulación de emprego (ERE) para un máximo de 4.000 empregados, e que no caso da Galiza se vai traducir nunha nova vaga de feche de oficinas, até un terzo da rede actual. Esta quinta feira o banco deu a coñecer aos sindicatos algunhas das condicións para facilitar a saída voluntaria de traballadores e traballadoras, entre as que figuran indemnizacións de 30 días por ano traballado para as persoas empregadas menores de 55 anos que abandonen a entidade, cun máximo de 20 mensualidades, mentres que para aquelas que superen esa idade e leven no banco máis de 15 anos ofrece prexubilacións que van desde 55% até 70% do salario pensionábel, sempre en función da idade. No tocante ás indemnizacións, para o persoal menor de 55 anos ou maior desa idade pero con menos de 15 anos de antigüidade na entidade, o Santander propuxo o pagamento de 30 días por ano traballado, cun tope de 20 mensualidades. Ás traballadoras e aos traballadores de entre 55 e 57 anos con polo menos 15 anos de antigüidade, o banco que preside Patricia Botín ofrécelles 65% do salario pensionábel, cun desconto do importe de desemprego durante dous anos, ou 55% do salario pensionábel, con 50% do complemento voluntario persoal e desconto do importe de desemprego durante dous anos, así como un convenio especial até os 63 anos, con revalorización máxima do convenio especial de 1%. No que atinxe aos empregados e empregadas de 58 a 61 anos (con 15 anos de antigüidade) Santander ofrécelles deixar a entidade con 70% do salario pensionábel ou 65% do salario pensionábel e 50% do complemento voluntario persoal, ademais dun convenio especial até os 63 anos. Finalmente, para os de 62 anos ou máis, o banco propón unha indemnización de 20 días por ano traballado, cun máximo de 12 mensualidades. Para CCOO a proposta é "inasumíbel", xa que "dista moito dos acordos doutras ocasións", e insistiu en reducir o número de persoas afectadas antes de discutir as condicións económicas do ERE. Pola súa banda, UXT considera o axuste "inadmisíbel por desproporcionado" e di que as condicións son "totalmente insuficientes" para cubrilo "con voluntariedade real".


Summary: As industrias lácteas InLeit e Lactalis tentan modificar á baixa as condicións dos contratos que teñen coas explotacións gandeiras, segundo denuncian as organizacións agrarias Fruga e UUAA. Esas mesmas empresas constan como exemplo de boas prácticas para o presidente da Xunta, Alberto Núñez Feixoo.

A Federación Rural Galega (Fruga) e Unións Agrarias (UUAA) denuncian que a industria do leite tenta modificar os contratos que teñen coas explotacións gandeiras para rebaixarlles prezo e condicións. As compañías involucradas nestas prácticas serían InLeit, asentada no polígono de Teixeiro, en Curtis, e Lactalis, en Vilalba. Óscar Pose, de UUAA, asegura que InLeit, compañía coa que traballan 200 produtoras e produtores, busca substituír o custo fixo acordado nos contratos "por un prezo variábel", así como introducir "unha baixada media de ao redor de 2 céntimos por litro". Ademais sinala que propón contratos de "tres meses" a pesar de que a normativa estabelece que deberían chegar a un ano. En relación a Lactalis, que agrupa a 1.200 explotacións, desde UUAA aseguran que comunicou a súa intención de modificar os contratos para axustarse á Lei de cadea alimentaria e paquete lácteo, polo que esta industria francesa podería aproveitar para "modificar o prezo" e "introducir un índice que se referencie só a produtos industriais". "Desde Fruga parécenos unha falla de respecto que unha industria láctea modifique as condicións contractuais de forma totalmente unilateral, invitando as gandeiras e gandeiros a marcharse se non están de acordo cos novos prezos", sinala Elías Somoza, coordinador dos sectores gandeiros de Fruga. Explica a Nós Diario que o anuncio realizado por InLeit da recollida diaria de 700.000 litros "sospeitábase que non fose ao final cun prezo xusto, como así se confirmou agora". As industrias, polo seu lado, deféndense. InLeit di nun comunicado que garante un prezo mínimo nos novos contratos cun prezo base de 29 céntimos, "máis primas de volume, calidade hixiénica e outras variábeis". Razoan que esta proposta permitiralles "o bo funcionamento do proxecto" que traballa para o mercado internacional. Lactalis coincide en sinalar que a súa proposta limita a variabilidade do prezo do leite e asegura que as novas ofertas "foron ben recibidas polo sector". Lactalis e InLeit, exemplo de investimento e bo traballo para o presidente da Xunta As empresas denunciadas agora polas organizacións agrarias foron sempre, para Alberto Núñez Feixoo, exemplos de boas prácticas. O presidente participara en 2013 na inauguración da incubadora de produtos lácteos de Lactalis en Vilalba e daquela gabábase de que sería un "destino certo para a produción dos gandeiros e unha extraordinaria mensaxe de confianza para a economía". O pasado 23 de xuño visitaba as instalacións de InLeit en Curtis e afirmaba, en referencia a esta empresa, que "este é o rural que queremos". Nesa data desde Fruga aseguran que "eran frecuentes as xuntanzas que diversos alcaldes da zona pertencentes ao PP realizaban coas gandeiras e gandeiros para comentarlles as grandezas deste proxecto empresarial".


Summary: O negociador británico para o acordo post Brexit, David Frost, acusou onte a Unión Europea de estar incluíndo novas propostas no proceso de negociación, especialmente no tema da pesca.

O negociador británico para o acordo post Brexit, David Frost, acusou onte a Unión Europea de estar incluíndo novas propostas no proceso de negociación e reclamou un cambio de enfoque por parte de Bruxelas de cara á próxima rolda de xuño. Nun comunicado ao termo do seu encontro por videoconferencia co negociador xefe da UE, Michel Barnier, Frost desvelou que se fixeran "moi poucos progresos cara ao acordo nas cuestións máis significativas que continúan pendentes". O ministro británico sostivo que o acordo comercial coa UE poderíase fechar "sen grandes dificultades" no tempo previsto antes de finais de ano, mais "o principal obstáculo é a insistencia da UE de incluír unha serie de novas e desequilibradas propostas" que suporían "atar" o Reino Unido "ás leis ou estándares" comunitarios ou "determinar os nosos réximes legais domésticos, dunha forma que non ten precedentes nos acordos de libre comercio e que non está prevista na Declaración Política". Acceso a caladoiros O negociador de Londres fixo alusión especial á pesca, criticando que "a UE segue insistindo en acordos de caladoiros e acceso ás augas de pesca británicas nun modo que é incompatíbel co noso futuro status como Estado costeiro independente". Segundo David Frost, "axiña que a UE recoñeza que non pecharemos un acordo sobre esa base, seremos capaces de avanzar". Por iso, defendeu a necesidade "dun cambio no enfoque da UE para a próxima rolda que comeza o 1 de xuño". Para iso, adiantou que Londres publicará "todos os borradores de textos legais" a próxima semana para que os Estados membros "poidan ver o noso enfoque en detalle", algo que Bruxelas vén reclamando desde o inicio das conversas. "O Reino Unido continuará a traballar duro para atopar un acordo, a condición de que haxa un proceso construtivo en marcha, e segue a crer que iso é posíbel", dixo Frost ao termo desta terceira rolda.


Summary: As mobilizacións decorren no marco da greve convocada por Erguer e apoiada pola Plataforma Galega en defensa do ensino público.

Miles de alumnos tomaron parte nas manifestacións que na mañá desta quinta feira, 16 de novembro, tiveron lugar en 13 localidades galegas no marco da greve convocada por Erguer contra a Lomce e por unha Lei Galega de Educación. O paro conta co apoio da Plataforma galega en defensa do ensino público. "Esiximos unha lei de educación porque entendemos que o debate do ensino está totalmente desterrado da axenda política", dicía esta cuarta feira en declaracións a Sermos Galiza a responsábel de Organización de Erguer, Iria Figueroa. Compostela As doce e media deste mediodía (e co habitual retraso deste tipo de concentracións) arrancaba da alameda de Compostela a manifestación convocada por Erguer contra a LOMCE e o decreto 3+2 na universidade. A manifestación recorreu as principais rúas de Compostela cun estudantado activo que segue a reclamar contra os sucesivos recortes, a redución das bolsas e axudas ao estudo, a masificación das aulas, o aumento dos servizos de pagamento tanto na universidade como no ensino medio, a mercantilización da educación ou pola necesidade dunha lei reguladora galega. Foi precisamente isto último o máis repetido durante a protesta, con gritos de "Non queremos imposición, lei galega de educación" ou "A solución, autodeterminación". O clima de unión, loita e reivindicación mantívose durante toda a andaina, cunha participación activa e entregada onde se atopaban estudantes da secundaria e da universidade. "Na facultade de Políticas o seguemento foi aproximandamente dun 70%" conta un dos asistentes. "Aquí en Santiago os institutos están baleiros. A secundaria atópase totalmente movilizada, estamos a piques de entrar na universidade e a situación é lamentable en moitas facultades, manifestámonos por iso", reclama outro dos manifestantes, chegado do IES do Sar. "Neste país cada vez é máis complicado conseguir unha bolsa de estudos, fundamentalmente polo recrudecemento das condicións académicas, pedindo medias altísimas para poder acadala, independentemente da situación económica de moitas casas. Iso é o máis grave", explica Iria Figueroa, voceira de Erguer. "Hoxe movilizámonos por un modelo radicalmente distinto, un modelo pedagóxico que se basee na avalación continua, un modelo inclusivo que de importancia a normalización do idioma e que poña fin aos recortes no ensino". Quéixanse dunha oposición muda, silenciada, "que pasa polo aro do Partido Popular". "Hai supostamente unha subcomisión no congreso designada a tratar o tema da LOMCE. Hai forzas poíticas con representación no congreso que pugnaban pola súa derrogación e agora atópanse totalmente en silencio. A suspensión das reválidas non é a solución e o problema da LOMCE é un problema de fondo, de proxecto e de modelo educativo", reclamou a voceira. O rexeitamento contra a LOMCE conseguiu sacar a rúa a miles de persoas nas trece movilizacións convocadas por Erguer en todo o país e que contaron co apoio da Plataforma Galega en Defensa do Ensino Público. Esperamos isto sexa símbolo dunha loita real e efectiva que consiga mudar un modelo educativo rexeitado pola maioría da comunidade estudiantil.


Summary: O Goberno galego insiste en restarlle valor ao que denomina "recurso cama" e traballa nun plan para enviar á casa doentes que ata agora permanecían nos hospitais para recibiren tratamentos ou seren "estabilizados" tras unha operación

"O recurso cama xa non é tan imprescindible coma antes" nin "determina o grao de eficacia do sistema". No inicio do verán que agora remata o Servizo Galego de Saúde enfrontábase ao maior peche de camas da súa historia e a Consellería de Sanidade xustificábao deste xeito mentres, ademais, copiaba unha resposta do Goberno bipartito para explicar a súa propia política. O "incremento de actividade en áreas como os hospitais de día" ou a "cirurxía ambulatoria" son outros dos argumentos utilizados nun contexto no que as cifras oficiais indican que a rede hospitalaria pública do país perdeu unhas 450 camas dende o retorno do PP ao Goberno galego. Segundo o catálogo hospitalario que publica no inicio de cada ano o Ministerio de Sanidade e que a OCDE vén de recompilar para elaborar un estudo sanitario de seu en Galicia hai, na actualidade, 7.563 camas hospitalarias con dependencia funcional do Sistema Nacional de Saúde, isto é, do Sergas. Son, concretamente, 447 menos que no comezo do ano 2010, primeiro exercicio económico que dependeu integramente do Executivo de Alberto Núñez Feijóo e que supuxo tamén un punto de inflexión tras anos de incrementos de camas hospitalarias tanto con Fraga como coa coalición de PSdeG e BNG. O número de camas descende dende o retorno do PP á Xunta Esta redución de camas hospitalarias cadra cuns anos no que o Sergas se converteu no único actor da sanidade pública en Galicia. Isto acontece tras completarse a transferencia á autonomía das camas dependentes doutras administracións, caso por exemplo dos antigos centros hospitalarios da Deputación de Lugo e tamén despois da integración total na rede pública das extintas fundacións sanitarias, impulsadas na etapa na que Feijóo dirixía o Sergas. Non obstante, existiu unha diferenza fundamental entre ambos procesos: mentres que a fin das fundacións supuxo sumar en 2009 as súas 247 camas á rede do Sergas, a transferencia das camas das 200 camas das deputacións en 2011 non supuxo que en 2012 houbese 200 camas máis no Sergas, senón que nese intervalo a sanidade pública perdeu 45 prazas hospitalarias. Máis hospitalización na casa Estas cifras prodúcense nun contexto no que os discursos públicos da Xunta, a comezar polos do propio presidente, insisten en que o seu mandato está a ser sinónimo de "máis sanidade pública", amosando como exemplo a apertura en 2011 do novo hospital de Lugo ou a construción do novo complexo hospitalario vigués. Así e todo, paralelamente Sanidade traballa en plans como o denominado Hospital na Casa, que segundo Feijóo procura "profundar nas posibilidades da hospitalización a domicilio" para procurarlles un lugar "máis confortable" aos doentes pero cuxa documentación oficial alude, esencialmente, a motivos económicos: aforrar en gastos de hospitalización. A Xunta prevé instalar equipos informáticos na casa dos doentes para aforrar en hospitalizacións Como informou Praza Pública este plan apóiase en datos do ano 2009, xusto antes do inicio da redución de camas hospitalarias, para sentenciar que factores como "o envellecemento da poboación" ou a "mellora no prognóstico de enfermidades agudas" fan que "o modelo actual" sexa "dificilmente sostible". Segundo este roteiro gobernamental existen múltiples "escenarios" nos que "a hospitalización achega pouco valor e alto gasto", caso por exemplo da "espera para realización de probas", a administración de "tratamentos" ou a "busca da estabilización de procesos médicos ou postoperatorios". Sobre este diagnóstico a Xunta alíase con 41 empresas entre as que figuran Telefónica, Philips ou Indra para instalar equipos informáticos na casa dos doentes con "videocámara e micrófonos". Así, a distancia, monitorizaranse constantes vitais, pero tamén se administrará medicación ou se controlarán medicamentos intraveosos. Quen porá o "recurso cama" será, polo tanto, a persoa enferma ou a súa familia.


Summary: Se a Xunta non cede á estabilización dos postos de traballo, advirten, as mobilizacións continuarán.

Máis de 500 persoas traballadoras do servizo de extinción de incendios forestais da Galiza —segundo datos da Policía Nacional— manifestáronse esta terza feira en Santiago de Compostela contra a "temporalidade" do emprego nos seus postos de traballo. "Polos dereitos laborais dos bombeiros forestais da Galiza, por unha estabilidade laboral, por un aumento do tempo de traballo e porque estamos a perder dereitos", denunciou un dos vogais da Asociación Profesional de Bombeiros e Bombeiras Forestais da Galiza (Apropiga), David López. A manifestación, con saída de San Lázaro e chegada a San Caetano, foi convocada por este colectivo e mais e pola Asociación de Traballadores de Incendios Forestais da Galiza (Atrifoga). Bombeiros cargan contra unha Xunta "que non estaba preparada" para os incendios Baixo o lema 'Dignidade laboral, traballo estábel todo o ano', pronunciáronse na defensa do traballo os doce meses do ano, pola recuperación dos dereitos perdidos, pola cobertura de prazas e polas mellores laborais en contra da precariedade laboral "que están a sufrir" os bombeiros forestais, "especialmente despois do verán máis duro dos últimos tempos". Así, criticaron que son un colectivo do que as administracións "só acordan" cando os necesitan para "sacarlles as castañas do lume durante os incendios". Un dos bombeiros forestais presentes na manifestación sinalou que "non" poden "vivir así", xa que para eles o fogo "apágase no inverno" coa prevención e a limpeza dos montes. Bombeiros forestais critican a falta de medios: "A xente ten que saber quen é responsábel de que arda sen control medio país" Nesta liña posicionouse un condutor de motobomba que denunciou a temporalidade dos contratos e advertiu que, "se non se consegue unha estabilización por parte da Xunta", seguirán coas mobilizacións.


Summary: Nas súas primeiras municipais Feijóo pedía o aval para os seus candidatos fronte á "suma de dous partidos perdedores" e dun Zapatero "gafe e presidente por accidente". Neste 2015 comeza a campaña alertando de que non votarlle ao PP suporá "repetir cada día a política de Zapatero"

Nos primeiros minutos do 11 de maio de 2007 chovía en boa parte de Galicia, igual que neste 8 de maio de 2015. Aquela chuvia acompañou os actos de inicio de campaña das eleccións municipais e, como este venres, Alberto Núñez Feijóo pegou o seu primeiro cartel electoral en Vigo xunto á aspirante do PP á alcaldía, que daquera era Corina Porro. Feijóo levaba apenas un ano á fronte dun partido que mudaba o azul corporativo polo laranxa e os comicios locais supuñan unha proba para o seu proxecto político e mais unha oportunidade para darse a coñecer. Naquela carreira electoral o líder da dereita lanzou múltiples promesas e ataques, case sempre con dous albos: Zapatero e o bipartito. Oito anos despois, de novo pegando carteis en Vigo, os albos seguen a ser os mesmos. Como agora, hai dous mandatos o obxectivo primordial dos populares galegos era lograr maiorías absolutas nas cidades, e neses escenario Vigo presentábase como fundamental. Nunca campaña salferida por acusacións de presuntas ilegalidades urbanísticas Feijóo formulaba múltiples promesas en materia social para lograr o dominio dun escenario político que era, fundamentalmente, tripartito: o PP por unha banda e PSdeG e BNG, por outra. "Está claro que a suma de dous partidos perdedores non é unha vitoria", proclamaba Feijóo mentres enumeraba promesas incumpridas pola Xunta de socialistas e nacionalistas e cualificaba a José Luis Rodríguez Zapatero de "presidente gafe e por accidente": "doce horas despois de dicir que o problema do terrorismo vai ben, ETA pon unha bomba", ilustraba nun mitin. Nas súas primeiras municipais Feijóo pedía o aval para os seus candidatos fronte á "suma de dous partidos perdedores" e dun Zapatero "gafe e presidente por accidente" Oito anos despois poucas cousas se parecen a aquel panorama político. Hai seis anos que a coalición de socialistas e Bloque deixou San Caetano e hai case catro que Zapatero non goberna en España. Pouco despois daquelas eleccións municipais de 2007 picou a burbulla inmobiliaria e estourou unha profundísima crise económica. Malia todo, o argumentario co que Feijóo inicia a campaña de 2015 garda certas semellanzas con aquel seu primeiro percorrido pola Galicia municipal. O presidente da Xunta comezou a campaña deste 2015 alertando de que non votarlle ao PP suporá "repetir cada día a política de Zapatero" Para apoiar a quen agora é a súa aposta en Vigo fronte a Abel Caballero, a ex conselleira Elena Muñoz, o líder do PPdeG lanzouse cara ao 24-M presentando as eleccións como unha dicotomía: ou "seguir pola liña ascendente na que estamos, mellorando cada día" ou "repetir cada día a política de Zapatero" e "repetir o espectáculo de socialistas e nacionalistas", pero "agora multiplicado por máis partidos e máis inestabilidade". Mostra disto, reitera, son os "bipartitos rotos" en localidades como Lugo ou o propio Vigo. Como antes, Feijóo proclama que os seus candidatos son garantía de xestión económica e social e que se presentan "para conseguir a confianza da xente", non para "participar nunha subasta de cargos con outros partidos", porque iso é, afirma, o que supoñen as coalicións postelectorais se nelas non participa a forza máis votada. O PP, "fará o que lle pida a xente", se "a xente lles pide que gobernen" e "propoñen unha única coalición, que é cos veciños". Resta saber, polo tanto, se nun panorama novo segue vixente o argumentario de sempre.


Summary: Ademais, Deportivo, Rácing de Ferrol e o filial celeste regresan á acción tres semanas despois na Primeira RFEF.

Como pode cambiar tanto un equipo en menos de 72 horas? O pasado domingo, o Celta protagonizaba unha exhibición na casa do Betis, o terceiro clasificado dunha das mellores ligas do mundo, pero na noite da cuarta feira víase totalmente superado por un conxunto da terceira categoría do fútbol que o deixou, un ano máis, prematuramente eliminado da Copa. A cuestión é: a que se debe esta particular interpretación do Dr. Jekyll e Mr. Hyde que está levando a cabo o cadro vigués e cal será a cara que mostrará no compromiso que o enfrontará con outro dos pesos pesados da Liga, a Real Sociedade, este domingo no Estadio Municipal de Anoeta a partir das 16.15 horas? Logo da dolorosa eliminación copeira, o preparador olívico, Educardo 'Chacho' Coudet, recoñeceu que o choque ante os vascos estaba na súa mente antes do partido ante o Atlético Baleares, e recoñeceu que tivo que "regular" os minutos dos seus xogadores, minguados a causa dos efectos da Covid-19 e as súas consecuencias, que lles impediron adestrar durante varios días. Este encontro ante a Real Sociedade resulta transcendental para os intereses celestes, pois unha derrota suporía un adeus practicamente definitivo ás ambicións europeas do club. Décimo segundo clasificado con 23 puntos, de conseguir derrotar os de San Sebastián, sétimos con 30, o Celta axexaría por primeira vez uns postos que aínda non ocupou en toda a tempada. Lugo-Mirandés: duelo de rivais directos na Segunda E se o Celta está practicamente obrigado a gañar, non menos presión recae sobre os ombreiros do Club Deportivo Lugo, que recibe a visita no Ángel Carro (domingo, 16 horas) dun rival directo pola permanencia. Porque, a pesar das boas sensacións que habitualmente transmiten sobre o céspede os xogadores dirixidos por Rubén Albés, a realidade é que as vitorias lucenses (4) cóntanse cos dedos dunha man e que o seu título de Rei do Empate na Segunda División (12) nunha Liga que concede tres puntos por triunfo lonxe de ser unha distinción podería tornar nunha condena a morte. A realidade é que a escuadra albivermella ocupa a décimo oitava posición na táboa, o último posto antes do descenso, e que un novo empate -ou unha derrota- ante un Mirandés que ten dous puntos máis que os galegos na clasificación (26) podería perturbar a tranquilidade que caracterizou a primeira volta dun Lugo que non cae nese pozo desde a cuarta xornada. Neste sentido, o defensa madrileño Álex Pérez afirmou en rolda de prensa que será "un partido difícil", pero que o teñen "todo analizado", e que tanto el como os seus compañeiros están "máis que preparados" para afrontar un choque no que están en xogo "tres puntos moi importantes" Os galegos da Primeira RFEF, a copar a zona alta A Primeira RFEF e os tres representantes galegos na mesma regresan logo dun longo stop de tres semanas co común obxectivo de copar a zona alta da clasificación. O líder Deportivo e o Celta B saltarán ao terreo de xogo á mesma hora, concretamente ás 12 de mañá. Os herculinos chegan a este partido con tres grandes novidades: o adeus do lateral Alberto Benito e a chegada do estremo Álvaro Rey, así como a de Alejandro Antón, que se incorporou ao corpo técnico do primeiro equipo deportivista en calidade de analista. Pola súa banda, o filial celeste afronta un desafío de maior entidade ante a SD Logroñés, pois ambas as escuadras comparten a meta de meterse nun play-off no que está actualmente instalado un Rácing de Ferrol que debe sumar os tres puntos no encontro ante o Dux Internacional (sábado, 15.45 horas) propiedade de Thibaut Courtois e o galego Borja Iglesias.


Summary: DENOMINACIÓN DEPUTACIÓN CONCELLO TOTAL Cabana de Bergantiños Edar en O Balado. Cabana de Bergantiños 79.840,48 0,00 79.840,48 TOTAL 79.840,48 0,00 79.840,48 Camariñas Mellora e acondic. transversais á r/Flaire.Camelle 32.764,45 0,00 32.764,45 Reparación e reasfaltado da Rúa da Seara e Travesías 39.465,82 0,00 39.465,82 Renovación Iluminación terreo xogo C. fútbol Irmáns Patiño 39.974,90 0,00 39.974,90 Mellora accesos ao Paseo marítimo de Camelle 68.232,43 0,00 68.232,43 TOTAL 180.437,60 0,00 180.437,60 Carballo Construción rede abastecemento ao núcleo de Lema 431.876,23 0,00 431.876,23 Reurbanización rúas Vila de Laxe, Vila de Corcubión e Vila de Noia 250.770,83 0,00 250.770,83 Mellora rodaduravial dende Xoane a Piñeiro.Goiáns 100.473,33 0,00 100.473,33 Mellora acceso peonil contorna A Milagrosa e na Avda. Vázquez de Parga 182.336,84 0,00 182.336,84 Conexión aérea luz nova instalación nas parroquias de Carballo, Bértoa, Sísamo, Noicela, Razo, Sofán, Aldemunde, Vilela e Xoane 95.122,40 0,00 95.122,40 TOTAL 1.060.579,63 0,00 1.060.579,63 Cee Adecuación da Rúa Alcalde Pepe Sánchez 126.856,05 0,00 126.856,05 Ampliación da Casa da Cultura de Brens 158.389,00 0,00 158.389,00 TOTAL 285.245,05 0,00 285.245,05 Cerceda Camiño de Lodeiro a Astande e outro 38.860,15 0,00 38.860,15 Vestiarios no complexo deportivo de Cerceda 70.000,00 0,00 70.000,00 Cmño. estrada Silva-Laracha a Sta. Margarita 62.650,18 0,00 62.650,18 TOTAL 171.510,33 0,00 171.510,33 Corcubión Saneamento e pavim. R/MonchoReboiras e contorna 59.239,52 0,00 59.239,52 TOTAL 59.239,52 0,00 59.239,52 Coristanco Substitución rede abastecemento dende camiño Centiña a DP-2904 277.811,98 0,00 277.811,98 TOTAL 277.811,98 0,00 277.811,98 Dumbría Pav. acceso área recreativa Vilafernández 58.835,73 0,00 58.835,73 Cmño. Figueiroa- Ermida das Neves (Buxantes) 39.826,99 0,00 39.826,99 Camiño Cerván-Castro (Buxantes) 30.149,19 0,00 30.149,19 Camiño Rebouta-Vilar (Olveira) 39.494,87 0,00 39.494,87 Pavimentación acceso a Carballeira e Campo de Berdeogas. 30.961,31 0,00 30.961,31 Camiño Salgueiros a Cernado (Salgueiros) 55.202,31 0,00 55.202,31 Camiño Olveiroa a Campo de Lucín. 72.683,20 0,00 72.683,20 Camiño Figueiroa a Marco do Couto (Dumbría) 38.038,24 0,00 38.038,24 Camiño subestación As Teixoeiras (San Crimenzo) 23.468,66 20.314,86 43.783,52 TOTAL 388.660,50 20.314,86 408.975,36 Fisterra Pavimentación na rúa Mar de Fora (cara ao Sur) 98.283,92 0,00 98.283,92 Rehabilitación parque infantil Praia de Sardiñeiro 119.345,48 4.479,45 123.824,93 TOTAL 217.629,40 4.479,45 222.108,85 Laxe Acondicionamento accesos Capilla Sta Rosa e Muiño do Vento 36.874,91 0,00 36.874,91 Conservación rúas casco urbano (R. Panaderas, R.Sol) 30.500,71 0,00 30.500,71 Conservación camiños Coens 49.505,46 0,00 49.505,46 TOTAL 116.881,08 0,00 116.881,08 Laracha Mellora capa rodaxe nas parroquias de Caión, Torás 87.960,39 0,00 87.960,39 Mellora rodaxe e sinalización rúas parroquia Torás 95.017,02 0,00 95.017,02 Mellora sinalización camiños A Xesteira 78.693,45 0,00 78.693,45 TOTAL 261.670,86 0,00 261.670,86 Malpica Rehabilitación Centro interpretación do Buño Oleiro 44.297,97 0,00 44.297,97 Humanización da rúa da Igrexa 85.459,72 0,00 85.459,72 TOTAL 129.757,69 0,00 129.757,69 Muxía Acondicionamento camiños interiores en Fumiñeo 223.182,64 0,00 223.182,64 TOTAL 223.182,64 0,00 223.182,64 Ponteceso Ampliación de vial en Tella 264.644,00 0,00 264.644,00 TOTAL 264.644,00 0,00 264.644,00 Vimianzo Arranxo fachada e cuberta Escola Castromil. Salto 45.000,00 0,00 45.000,00 Rede saneamento no Outeiro de Braño en Carantoña 47.749,85 0,00 47.749,85 Arranxo tramo vía de Baíñas ao Subeiro en Serramo 128.139,96 0,00 128.139,96 TOTAL 220.889,81 0,00 220.889,81 Zas Aglomerado parroquias de Zas, Baio e S. Adrian 98.698,67 0,00 98.698,67 Melloras calzada parroquias de Brandomil, Muiño 91.426,90 0,00 91.426,90 TOTAL 190.125,57 0,00 190.125,57 TOTAIS COMARCA DE BERGANTIÑOS 4.128.106,14 24.794,31 4.152.900,45

Arranxos, reparacións asfálticas, redes de saneamento, melloras de calzadas, acondicionamento de camiños, pavimentacións, conservacións de rúas… Son así a meirande parte das 51 obras que realizarán os Concellos da Costa da Morte a conta dos 5 millóns de euros que a Deputación destina no Plan Único (POS+2019). Un Plan pensado para que os Concellos decidan onde investir os cartos provinciais.Trátase do segundo paquete de obras, que se suman ás aprobadas o pasado mes de abril. O Concello que máis invirte o POS nos seus viais recibe é o de Carballo, con máis dun millón de euros, seguido de Santa Comba, con case 700.000€, e Dumbría, que supera os 400.000€. Plan Único 2017-2019 CONCELLO DENOMINACIÓN DEPUTACIÓN CONCELLO TOTAL Cabana Edar en O Balado 79840.48 0 79840.48 TOTAL 79840.48 0 79840.48 Camariñas Mellora e acondictransversais á r/FlaireCamelle 32764.45 0 32764.45 Reparación e reasfaltadoda Rúa da Seara e Travesías 39465.82 0 39465.82 Renovación Iluminación terreoxogo C fútbol Irmáns Patiño 39974.9 0 39974.9 Mellora accesos ao Paseomarítimo de Camelle 68232.43 0 68232.43 TOTAL 180437.6 0 180437.6 Carnota Adecuación pavimentaciónna zona Este de Rúa-Lira 108081.77 108081.77 TOTAL 108081.77 108081.77 Carballo Construción rede abastecementoao núcleo de Lema 431876.23 431876.23 Reurbanización rúas Vila de Laxe.Vila de Corcubión e Vila de Noia 250770.83 250770.83 Mellora rodaduravial dendeXoane a Piñeiro Goiáns 100473.33 100473.33 Mellora acceso peonil contornaA Milagrosa e na Avda Vazquez Parga 182336.84 182336.84 Conexión aérea luz nova instalaciónnas parroquias de Carballo. Bértoa.Sísamo. Noicela. Razo. Sofán.Aldemunde. Vilela e Xoane 95122.4 95122.4 TOTAL 1060579.63 1060579.63 Cee Adecuación da Rúa AlcaldePepe Sánchez 126856.05 126856.05 Ampliación da Casa daCultura de Brens 158389 158389 TOTAL 285245.05 285245.05 Corcubión Saneamento e pavimR/MonchoReboiras e contorna 59239.52 59239.52 TOTAL 59239.52 59239.52 Coristanco Substitución rede abastecementodende camiño Centiña a DP-2904 277811.98 277811.98 TOTAL 277811.98 277811.98 Dumbría Pav acceso área recreativaVilafernández 58835.73 58835.73 Cmño Figueiroa- Ermidadas Neves (Buxantes) 39826.99 39826.99 Camiño Cerván-Castro (Buxantes) 30149.19 30149.19 Camiño Rebouta-Vilar (Olveira) 39494.87 39494.87 Pavimentación acceso áCarballeira e Campo de Berdeogas 30961.31 30961.31 Camiño Salgueiros a Cernado(Salgueiros) 55202.31 55202.31 Camiño Olveiroa a Campode Lucín 72683.2 72683.2 Camiño Figueiroa a Marcodo Couto (Dumbría) 38038.24 38038.24 Camiño subestaciónAs Teixoeiras (San Crimenzo) 23468.66 20314.86 43783.52 TOTAL 388660.5 20314.86 408975.36 Fisterra Pavimentación na rúaMar de Fora (cara ao Sur) 98283.92 98283.92 Rehabilitación parque infantilPraia de Sardiñeiro 119345.48 4479.45 123824.93 TOTAL 217629.4 4479.45 222108.85 Laxe Acondicionamento accesosCapilla Sta Rosa e Muiño do Vento 36874.91 36874.91 Conservación rúascasco urbano (R Panaderas. RSol) 30500.71 49505.46 Conservación camiños Coens 49505.46 49505.46 TOTAL 116881.08 116881.08 Malpica Rehabilitación Centro interpretacióndo Buño Oleiro 44297.97 44297.97 Humanización da rúa da Igrexa 85459.72 85459.72 TOTAL 129757.69 129757.69 Mazaricos Ampliación rede abastecementoen S Cristovo de Corzón 166633.18 166633.18 Mellora afirmado e actuaciónscomplementarias en Arcos 75366.82 75366.82 TOTAL 242000 242000 Muros Mellora infraestruturashidráulicas Arriba e Avesada. Serres 176919.55 176919.55 TOTAL 176919.55 176919.55 Muxía Acondicionamento camiñosinteriores en Fumiñeo 223182.64 223182.64 TOTAL 223182.64 223182.64 Ponteceso Ampliación de vial en Tella 264644 264644 TOTAL 264644 264644 Sta Comba Afirmado e asfaltado vialen SXoán de Grixoa 163016.6 163016.6 Pavimentación e sinalización entreTruebe e A Pereira 123250.79 123250.79 Afirmado e asfaltado en Sabaceda 93610.59 93610.59 Reforzo e mellora pavimentaciónparroquia de S Pedro 64846.8 64846.8 Afirmado y asfaltado de vialno lugar de Ser 58289.84 58289.84 Reparación asfáltica vialcomunicación Fafia-Bustelo 42707.2 42707.2 Reparación asfáltica viaislugar de Almozara 40534.84 40534.84 Reparación asfáltica viaisen Vilar de Arriba 37354.68 37354.68 Reparación asfáltica vialcomunicación Bazar e Turnes 33629.98 33629.98 Reparación asfáltica viaisna Pereiriña 30767.2 30767.2 TOTAL 688008.52 688008.52 Vimianzo Arranxo fachada e cubertaEscola Castromil Salto 45000 45000 Rede saneamento no Outeirode Braño en Carantoña 47749.85 47749.85 Arranxo tramo vía deBaíñas ao Subeiro en Serramo 128139.96 128139.96 TOTAL 220889.81 220889.81 Zas Aglomerado parroquias deZas. Baio e S Adrian 98698.67 98698.67 Melloras calzada parroquiasde Brandomil. Muiño 91426.9 91426.9 TOTAL 190125.57 190125.57 TOTAL COSTA DA MORTE 4909934.79 24794.31 4934729.1


Summary: Rexistrou un beneficio atribuído de 209,8 millóns de euros durante os nove primeiros meses deste ano.

Abanca rexistrou un beneficio atribuído de 209,8 millóns de euros durante os nove primeiros meses deste ano, o que supón un incremento do 46% respecto dun ano antes, grazas fundamentalmente ao aumento dos "ingresos recorrentes, ao control de gastos e á contención do custo do risco". En concreto, os ingresos recorrentes seguen gañando peso trimestre a trimestre na conta de resultados de Abanca, segundo resaltou a entidade. Grazas á boa evolución da marxe de intereses, que creceu un 7,6%, e dos ingresos por prestación de servizos bancarios, que o fixeron nun 9,8%, a marxe básica rexistrou un incremento do 8,2%. A entidade resaltou que afronta a etapa de recuperación e transformación da economía desde unha posición de fortaleza financeira acreditada pola "máxima" calidade dos seus activos (cociente de morosidade do 1,9% e nivel de adxudicados sobre balance do 0,3%), os seus "elevados" niveis de cobertura (85,4% en activos dubidosos e cociente Texas do 26,9%), o seu "robusto" nivel de capitalización (cociente de capital total do 17,3% e 1.571 millóns de exceso sobre requisitos regulatorios) e a súa "cómoda" posición de liquidez (cociente LTD do 95,7% e 15.107 millóns de euros. Actualmente, 43 concellos galegos non dispoñen de ningunha oficina bancaria e outros 114 só contan cunha sucursal Estes beneficios dánse ao tempo que Abanca desenvolveu nestes meses unha política de feches de oficinas e sucursais, nomeadamente no rural. O feche de entidades bancarias e a supresión de servizos asociacidos ameaza con castigar a economía das localidades máis pequenas da Galiza e de elevar a dependencia da veciñanza do rural, privada dun recursos de proximidade esencial para o seu desenvolvemento. Cómpre lembrar que os bancos destruíron 5.500 empregos e fechou máis da metade das oficinas na última década na Galiza Hai 43 concellos galegos non contan con oficina bancaria. A Galiza perdeu na última década 51,52% das sucursais bancarias. Segundo os datos achegados polo Banco de España, o groso dos fechamentos están asociados aos grandes movementos de concentración financeira da primeira vaga de fusións, nun proceso especialmente lesivo para as áreas rurais. Actualmente, 43 concellos galegos non dispoñen de ningunha oficina bancaria e outros 114 só contan cunha sucursal, sendo algúns destes últimos onde se preparan novos fechamentos. A este fenómeno contribúe o proceso de dixitalización e, particularmente, a situación de oligopolio na que operan algunhas entidades.


Summary: 400 votos a favor, 693 en contra, 248 en contra e 45 abstencións.

O Parlamento Europeo retirou a inmunidade do ex president Carles Puigdemont e dos ex consellers Toni Comín e Clara Ponsatí de acordo coa petición enviada polo Tribunal Supremo español hai máis dun ano. O pleno do Parlamento Europeo aprobouno no caso de Puigdemont con 400 votos a favor dos 693 votos emitidos, 248 en contra e 45 abstencións. É dicir, 400 votos a favor de levantar a súa inmunidade e 293 que non a avalaron, o que supón un 42% de votos críticos. É o resultado dunha forte oposición política, moito máis dos 100 votos dos Verdes-EFA e da Esquerda Unida Europea que anunciaran que se oporían a ela. No caso de Comín e Ponsatí, a votación foi moi similar, con catro votos máis a favor da petición. A maioría política coa que os grupos parlamentarios socialistas, o PP europeo e os liberais (onde están Ciudadanos) controlan o Parlamento serviu para aprobar o informe que recomenda a retirada da inmunidade. Unha postura que apoiaron a maioría de eurodeputados do grupo dos conservadores e reformistas europeos, que inclúe o partido de extrema dereita Vox. Os grupos Verdes-EPT e a Esquerda Unida Europea xa anunciaron que se oporían a ela en bloque, pero a suma de ambos grupos é de 112 eurodeputados. Polo tanto, houbo un número significativo de eurodeputados dos principais grupos do Parlamento Europeo que non seguiron a disciplina de voto que querían os seus colegas españois. A votación, que tivo lugar onte á noite, foi secreta. Pero houbo algúns eurodeputados que fixeran pública a súa posición para opoñerse á renuncia á inmunidade; e entre eles había socialistas, como o ex primeiro ministro de Malta, Alfred Sant, que cualificou de escándalo que se lles puidese levantar a inmunidade parlamentaria. Seguen a ser eurodeputados A partir de agora, os tres seguirán mantendo a condición de eurodeputados e poderán exercer as súas funcións como antes, pero o procedemento xudicial das euroordes pode reactivarse, tanto en Bélxica como en Escocia. Antes diso, con todo, o Parlamento Europeo comunicará formalmente o resultado da votación ás autoridades españolas, e estas aos tribunais belgas e escoceses A defensa de Puigdemont, Comín e Ponsatí tamén se activará de inmediato e presentará unha demanda de anulación ante este mesmo xulgado, en Luxemburgo


Summary: Escritora, activista e tradutora, María Reimóndez é imparábel, pura enerxía. Só no último mes gañou o I Premio Agustín Fernández Paz de Narrativa Infantil e Xuvenil pola Igualdade con Fóra do normal; rompeu o teito dos dez mil exemplares con O club da calceta; e vén de publicar As cousas que non queremos oír, a seguinte entrega do Ciclo dos elementos. Camiñamos ao seu carón pola cidade de Vigo, onde conversamos sobre a obra gañadora do I Premio Agustín Fernández Paz, sobre a vida do Club da calceta e a súa vixencia máis de dez anos despois, sobre activismo e sobre a necesidade de crear manadas feministas. Cal lobas.

Ves de gañar o I Premio Agustín Fernández Paz de Narrativa Infantil e Xuvenil pola Igualdade, con Fóra do normal. Cóntanos como te sentes. Todos os premios teñen o seu carácter, neste caso é moi emocionante para min polo nome de Agustín, loxicamente. Amais de ser un referente na literatura tiven a sorte de coñecelo en persoa e compartir algúns espazos vitais como Vilalba e Vigo, e tamén por unha cuestión máis complexa relacionada coa definición do propio premio, porque para as persoas que escribimos desde unha visión da literatura como intervención, cunha idea clara da literatura como ferramenta de transformación social, moitas veces a nosa escrita está penalizada, vista dunha maneira moi pexorativa e prexuizosa. Entón, o feito de que haxa un premio no que te poidas presentar e onde sabes que todas esas cuestións xa están aí de base e que se vai valorar o texto literario sen entrar en prexuízos deste tipo para min ten un valor engadido moi importante. Ademais, está moi en liña co traballo de Agustín, que foi unha persoa que nunca refugou facer unha literatura moi lexíbel e creativa, e ao mesmo tempo nunca perdeu o norte do que tamén para min a literatura debe ser, unha ferramenta de transformación social. Estruturada en catro capítulos, cada un deles homenaxea un superheroe da banda deseñada (Superman, Batman, A muller marabilla e Patrulla X). Como xurdiu? Para min é un pouco a subversión do discurso dos superheroes, que é un espazo da cultura pop que me interesa bastante e desde sempre. O que fixen foi utilizar esta cuestión como fío condutor da novela, do protagonista que vai intentando comprenderse a si mesmo a través dunha ferramenta como son os cómics. Iso é algo que todas as persoas facemos, pero sobre todo na adolescencia, un momento no que estamos intentando buscar os nosos referentes. Ás veces temos esas relacións conflitivas co que traemos da infancia e co que é a vida adulta, e nese sentido funcionaban ben estes superheroes, Superman, Batman, A muller marabilla e Patrulla X. "Esta novela explora máis a alteridade, non simplemente o feito da transexualidade" E ademais méteste no mundo trans. Si, pero creo que a novela parte máis da visión da alteridade. O protagonista, digamos o narrador, si que é un rapaz trans, pero tal e como eu a entendo, sen negar para nada a importancia de que haxa personaxes e referentes para todo tipo de identidades, creo que esta novela explora máis a alteridade, non simplemente o feito da transexualidade –que obviamente é central porque o personaxe principal é o que narra–. Si exploro esa idea de que realmente quen está nas marxes que se constrúen por parte do discurso hexemónico, en realidade, é normalmente quen ten máis cousas que contar e tamén quen necesita máis ferramentas para poder entenderse e, sobre todo, para crear lazos con outras persoas tan raras coma nós [risos]. A novela trata sobre todo iso, non trata tanto da transexualidade como temática, senón que busca un panel de catro personaxes onde cada cal ten a súa alteridade por cuestión diferentes. É importante a diversidade de voces. Proximamente teremos nos andeis das nosas librarías As cousas que non queremos oír, un novo exemplar da entrega do Ciclo dos elementos. Fálanos do ciclo, serán un total de sete novelas independentes mais interconectadas. Cal é a relación entre as obras? A verdade é que o Ciclo é un espazo de moita complexidade. A idea básica é a interacción entre as obras, que as personaxes secundarias dunha novela sexan as principais noutras. A cuestión é que é un proxecto literario bastante complexo, longo e ambicioso en certo sentido. Cada novela pode lerse independentemente, pero para aquelas persoas que as vaian lendo todas en realidade estase contando outra historia paralela á que só accedes unha vez que leas todas as novelas. Entón, é a historia da relación de varios personaxes e dentro diso permite ese xogo coas persoas que deciden ler o Ciclo completo para ir descubrindo esas cousas que eu vou sementando ás veces moi lixeiramente nunha novela e noutra. Por outra banda, a novela O club da calceta rompe o teito dos dez mil exemplares vendidos e vai xa pola undécima edición. Que significado garda para ti? É un libro que considero unha fortuna moi anómala. Creo que é algo moi excepcional que unha obra teña a vida que ten O club da calceta, tamén no seu día co teatro e co cinema. Vexo iso como algo que non se vai repetir na miña historia literaria, ou que sería moi difícil que se repetise. Penso que a fortuna dos libros son as persoas que os len, eu o único que fixen foi poñer un texto en circulación pública coa axuda de Xerais, e realmente é unha obra que funcionou de boca a boca e grazas ás mediadoras, ás lectoras… Nese sentido para min é bastante impresionante, dáme unha sensación de humildade moi grande pensar que contribuín a crear un espazo no que supoño que era un texto que resultaba necesario por algunha razón, e que conectou cun público lector moi amplo. Só podo dicir que me sinto afortunadísima. "O feito de que unha novela estea protagonizada por mulleres xa provoca reaccións violentas moitas veces nos adolescentes, nos rapaces, nos homes" Por outra parte, é un texto co que manteño unha relación un pouco problemática tamén porque foi unha obra que provocou e que aínda provoca moitas reaccións violentas, negativas, e esa parte tamén é importante lembrala. Eu agradezo que a obra se lea e se siga traballando con ela nos centros, pero para min chegou un punto no que me resulta difícil poñer o meu corpo diante do texto. Explícome, o feito de que unha novela estea protagonizada por mulleres xa provoca reaccións violentas moitas veces nos adolescentes, nos rapaces, nos homes… Trátase dun texto que foi lido moi prexuizosamente por parte da crítica no momento no que saíu porque era "unha historia de mulleres", ese era o resumo. E despois súmanse unha serie de visións, por exemplo: era moi edulcorado porque as mulleres que transgriden teñen que ser castigadas, temos esas lecturas e ese texto non encaixaba aí; a sororidade entre as mulleres, como era un tema moi pouco transitado en seguida xa foi motivo de crítica. Para min é un texto que marcou cousas moi positivas porque me fixo tomar a escrita máis en serio e conectar con moitísimas persoas que o leron e que o seguen a ler, pero tamén ten esa outra parte de facerme máis consciente de até que punto certos discursos son discriminados dentro do sistema literario e que tipo de reaccións violentas provoca plasmar certas ideas no papel. Unha aprendizaxe para min positiva, de facerme consciente. Creo que é importante falar das dúas cousas, da positiva e da negativa, e creo que nos debería dar que pensar que dez anos máis tarde da publicación do libro siga estando tan vixente porque ao mellor non di algo moi bo da sociedade na que vivimos. No tocante á Literatura Infantil e Xuvenil (LIX), saíu do prelo a túa adaptación d'Os Tres Mosqueteiros por Baía Edicións. A LIX é aínda tratada como literatura menor? A min paréceme surrealista que a estas alturas teñamos que falar destes temas. Igual que o que falabamos antes, hai un certo sector da crítica en Galiza, por chamarlle algo, que ou ben por carecer de ferramentas ou ben porque parte dunha visión prexuizosa das cousas, defende este tipo de visións ao igual que defende certas cuestións relacionadas co sexismo. A estas alturas da película considerar que a literatura infantoxuvenil é unha literatura menor o que demostra é unha falta de entendemento da literatura, e máis nun país onde que temos grandes escritores e escritoras dos que terían que aprender moitos dos que escriben desta literatura chamada para adultos. Eu sempre digo que a literatura infantoxuvenil é a que pode ler todo o mundo, ten un público máis amplo, e é unha literatura complexa que ten unhas dificultades específicas bastante importantes. Non chego a entender por que se podería considerar unha literatura menor, e que sigamos aínda escoitando críticos facendo este tipo de comentarios o único que me provoca persoalmente é aburrimento e irritación. A parte, a literatura infantoxuvenil é fundamental para crear lectoras e lectores e tamén para a conformación das persoas, do espazo literario, de referentes… E despois hai outra cousa que me preocupa tamén nestes comentarios que é o desprezo ás experiencias das persoas menores de idade, para min ten tanta importancia as experiencias dunha nena de seis ou catorce anos como as dunha persoa adulta. É un cúmulo de prexuízos que non chego a desentrañar. "Quédanos moito que sachar" Cal é para ti a situación do campo literario galego na actualidade? Xa que falas de campo insisto no de sachar, quédanos moito que sachar. Por unha banda, vexo algunhas cousas positivas se o comparo con outros espazos literarios, si creo que estamos nun momento no que o discurso feminista ten unha capacidade de facer os seus regos, de ir traballando e crear espazos colectivos. Eu creo no colectivo, no que se fai para o común. Nese sentido si que creo que hai unha presenza mínima dun discurso que se vai asentando, temos precursoras, temos contemporáneas, e agora o interrogante é se temos as que veñen despois, e se somos capaces de crear eses espazos para que as violencias que padecemos moitas de nós non se perpetúen, para que as rapazas que escriben agora non teñan que pasar polo mesmo que teño que pasar eu agora, ou polo mesmo que tivo que pasar María Xosé Queizán ou Xohana Torres, xente de xeración anteriores. Afirmabas nun artigo para Sermos Galiza que o feito de que se escolla a María Victoria Moreno chama por unha revisión urxente da historia da literatura galega, sobre todo unha revisión de quen fai a historia. Creo que é un traballo moi longo, é dicir, estas cousas nunca saen por xeración espontánea, sempre responden a procesos moi longos e invisíbeis: está o xogo das cadeiras, o traballo d'A Sega, o traballo de investigadoras que moitas veces están fóra e invisibilizadas no espazo académico. E ao final como son certas persoas as que ocupan os espazos de poder tamén desde o mundo académico, seguimos reproducindo unha historiografía da literatura galega que sería moi diferente se empezásemos a ler as mulleres que escribiron, e hoxe teriamos unha imaxe da literatura moi distinta. O feito de que se escolla María Victoria Moreno loxicamente é un paso moi importante pero temos que seguir sachando. Unha pinga non fai o océano e é importante que ese recoñecemento dea tamén visibilidade a todo o que está ao redor, que se dea visibilidade non só as catro voces de sempre, que nos permitan o que dis ti, facer unha análise diferente da historiografía, debater que voces entran no canon e que isto chegue á sociedade. Porque ao final é un proceso moi de sachar até que estas cousas vaian callado e entren nos libros de texto. Unha vez que a unha muller se lle dá o Día das Letras Gaelgas xa queda aí para sempre, non se pode borrar, e é fundamental, tamén para a recuperación das súas obras. As de María Victoria algunhas están vivas por fortuna e foi unha muller que viviu na nosa época, imaxinade as que están máis atrás. E sen ir máis lonxe, unha parte da obra de María Xosé Queizán está ilocalizábel, ou consultas en bibliotecas ou xa non as atopas máis. Estas cousas teñen que darnos un pouco que pensar. Presentaches en Madurai, na India, o poemario A carraxe dunha pedra, que é a tradución ao támil, principalmente, de Presente continuo. A tradución é responsabilidade da poeta Thamizhachi e foi publicada pola editorial támil Uyirmai. Como foi esa experiencia? Para min o támil é unha lingua moi próxima. Esa tradución é a materialización do meu pensamento político porque é realmente a manifestación da creación dun espazo feminista, crítico, a través dos afectos e a través dun traballo continuado no tempo. Esa tradución forma parte dun proceso máis amplo, un proceso que empeza con todo o traballo que fai Implicadas. Primeiro nós escoitamos o que elas teñen que dicir, facemos ese traballo de tradución desde o támil e cara ao galego, de estabelecer lazos entre as autoras támiles e as autoras en lingua galega. E digamos que como parte final e como ramificación dese proceso, e polo afecto tan grande que nos temos Thamizhachi e mais eu, saíu dela querer traducir e editar algúns poemas de Presente Contínuo. Para min foi unha experiencia moi interesante porque significou ver a recepción desde o outro lado, ver como se recibe o que ti escribes nun espazo cultural que para min é tan próximo e co que levo traballado tanto, do cal teño aprendido tantas cousas, e de repente compartir un anaco de ti. E ten que ver tamén co que dicía do meu pensamento político coa idea de crear espazos máis alá das linguas hexemónicas. Para min é moito máis relevante que me traduzan ao támil que que me traduzan ao inglés, por exemplo, porque en Tamil Nadu están as persoas que a min me importan, para min é máis importante comunicarme con elas e ver o que a miña escrita ou o meu traballo significa para elas. E non esas ideas abstractas que nos venden de que hai que falar castelán, inglés e non sei que linguas. As alianzas políticas precisamente non se constrúen así, constrúense destoutra maneira, entón para min foi moi emocionante. "A historia de Haiti nace cunha presenza moi importante das mulleres que despois foron moi represaliadas durante a ditadura" Ademais, nese proceso de crear lazos e alianzas, mediante Implicadas/os no desenvolvemento e A Sega organizastes uns encontros con Caridade Valcourt para falar sobre feminismos haitianos. Esta visita está organizada por Implicadas e pola Sega. Desde o punto de vista de Implicadas entra na idea de poñer en contacto movementos feministas e sobre todo que coñezamos o que están facendo activistas no sur, aínda que a nosa área de traballo máis habitual é Tamil Nadu, pois non quita de ter compañeiras de Etiopía etc. Nese sentido interésanos poder estabelecer eses intercambios con máis lugares. Na miña faceta profesional levo un tempo traballando como consultora en Haití e Caridade é unha das miñas compañeiras. Ela traballa desde os feminismos de base e ten unha formación de xénero e traballo comunitario moi extensa. Leva traballando varios anos coa metodoloxía de axuda mutua, que é a mesma que nós utilizamos en Tamil Nadu, pero en Haiti. Caridade é a coordinadora de todo ese programa no país onde hai agora mesmo máis de cinco mil mulleres xa organizadas en Grupos de Axuda Mútua. A historia do propio país, de Haiti, nace cunha presenza moi importante das mulleres que despois foron moi represaliadas durante a ditadura. Caridade está moi activa e veu un pouco a falar disto e ademais cun especial interese en conectar coas mulleres que traballan na política en Galiza.


Summary: A declaración está asinada por polos galegos CIG e CUT, os vascos ELA, LAB, ESK, STEE-EILAS, EHNE e HIRU, os cataláns Intersindical –CSC e a Intersindical Canaria. As dez centrais opóñense frontalmente "a unha reforma laboral que deixa en total indefensión as traballadoras e traballadores, nun mercado laboral desregulamentado e a mercé, exclusivamente, dos antollos e necesidades empresariais".

A declaración está asinada por polos galegos CIG e CUT, os vascos ELA, LAB, ESK, STEE-EILAS, EHNE e HIRU, os cataláns Intersindical –CSC e a Intersindical Canaria. As dez centrais opóñense frontalmente "a unha reforma laboral que deixa en total indefensión as traballadoras e traballadores, nun mercado laboral desregulamentado e a mercé, exclusivamente, dos antollos e necesidades empresariais" e fan un chamamento a secundar activamente a folga. No texto as organizacións sindicais asinantes afirman non querer "permanecer como espectadores deste desmantelamento de todo aquilo que fai referencia ao ámbito público e á protección social, pezas esenciais da cohesión e da xustiza social. Plantemos cara e convertámonos nun muro de contención ante esta onda de ataques directos contra o benestar e o futuro das clases populares". As dez centrais tamén sinalan que a mobilización "ten que ser a resposta tamén contra os ataques que sufrimos como pobos e como clase" e propóñense "avanzar así na consecución de marcos de relacións laborais e protección social propios e cara á liberación nacional e social dos nosos países". Declaración conxunta (.pdf)


Summary: A Anpa do centro abrirá un fondo de material para o uso do alumnado.

O alumnado do Conservatorio Profesional de Música Xoán Montes de Lugo contará a partir de agora cun fondo de libros que poderá empregar a modo de préstamo libre. A Vicepresidencia da Deputación de Lugo puxo a disposición da asociación de nais e pais (Anpa) deste centro un lote de libros sobre teoría da música para facilitar o inicio desta particular iniciativa. Trátase de publicacións sobre linguaxe, harmonía, análise e historia da música, un material que resulta imprescindíbel para a formación nestes estudos. Varios exemplares dunha trintena de publicacións A vicepresidenta da Deputación de Lugo, a nacionalista Maite Ferreiro, achegouse ao centro para entregar este material, acompañada polo tenente de alcalde, Rubén Arroxo e polo concelleiro de Educación, Felipe Rivas. Na visita, representantes da Anpa confirmaron que a realización desta achega de material, que inclúe varios exemplares dunha trintena de publicacións, dá un importante impulso ao proxecto que comezaron de contar cun fondo de libros, que agardan poñer en marcha de forma inmediata. Maite Ferreiro felicitou á asociación de nais e pais "por unha iniciativa que procura a igualdade de oportunidades e trata de aliviar o esforzo económico que supón para estudantes e familias seguir estas ensinanzas artísticas, ao ter que custear matrículas, materiais de estudo e instrumentos" e encadrou a colaboración "no apoio que desde a área de Cultura vimos prestando a asociacións do ámbito educativo para que leven a cabo as súas iniciativas". O Conservatorio Profesional de Musica Xoán Montes de Lugo conta na actualidade con perto de 450 alumnos e alumnas nos graos elemental e profesional.


Non podo disimular. Nin quero. Sinto paixón pola atención primaria. Poucos lugares coma ela resultan máis accesibles para manexar o malestar das persoas. Todos os malestares. De -case- todas as persoas (ollo á exclusión!).Na primaria sábese se hai violencia nas parellas. Se chegan os cartos a fin de mes. Cales son as causas do insomnio. Sábese da soedade, do alcoholismo, da adolescencia, do desamor, da dorNa primaria sábese se hai violencia nas parellas. Se chegan os cartos a fin de mes. Cales son as causas do insomnio. Sábese da soedade, do alcoholismo, da adolescencia, do desamor, da dor. Diagnostícanse embarazos e practícanse coidados paliativos. Polo medio, de todo. Tamén nas casas, mesmo nas camas da xente. Desde o útero ata o tanatorio. Acompañando.Ningún servizo público está tan implantado en todo o territorio. Non deixa casa sen atender, familia sen coñecer, camiño sen percorrer. Na primaria resólvense máis do noventa por cento dos problemas de saúde das persoas (así, en xenérico). E sábese que un problema de saúde non é a disfunción dun órgano. Requere coñecer contextos, culturas, momentos e personalidades. Saber de anatomía, fisioloxía, patoloxía…. antropoloxía, ética, comunicación… mesmo retranca! Requere tamén incorporar profesionais da psicoloxía e do traballo social para o manexo amplo dos malestares, sen medicalizacións innecesarias. Pero camiñamos cara a tiranía tecnolóxica, neoliberal e individualista de fixar como epicentro o hospital. A industria tecnolóxica e farmacéutica non vai permitir que apelemos ao sentido común, ao tempo, á relación terapéutica sen renunciar á importante área de negocio que se agocha na saúde das persoas. Por iso a primaria non interesa. Porque é menos sensible ás forzas do mercado. A primaria ten menos 'glamour', pero manexa mellor a desigualdade. Por iso a reivindico. Os países con sistemas sanitarios máis solventes teñen primarias fortes. Cun orzamento suficiente, en torno ao 25%. Mais no noso anda sobre o 13%, 11 en áreas como VigoOs países con sistemas sanitarios máis solventes teñen primarias fortes. Cun orzamento suficiente, en torno ao 25%. Mais no noso anda sobre o 13%, 11 en áreas como Vigo. Nos últimos anos descapitalizouse este nivel asistencial derivando cada vez máis cartos aos hospitais, aos novos fármacos, aos instrumentos diagnósticos máis costosos e á sanidade concertada. Non foi naïf nin carente de interese. Cos centros de decisión e xestión pasou o mesmo, ata o punto de supeditar a autonomía da primaria ata niveis humillantes (na xestión de interconsultas, na solicitude de probas, ...) Mentres, severos recortes de persoal, falta de investimento na súa sostibilidade, sobrecarga profesional, cómputos erróneos de xornadas en PACs, saturación de axendas. Sen tempo para a xente. Isto sumado ao avellentamento da poboación, ao alongamento da esperanza de vida, á medicalización excesiva, á complexidade dos pacientes (cada vez con máis cronicidades). Non se investíu no futuro da primaria como centro do sistema. Non se formaron profesionais nin se programou o recambio xeracional da plantillaNon se investíu no futuro da primaria como centro do sistema. Non se formaron profesionais nin se programou o recambio xeracional da plantilla. Confíase en exceso no compromiso e responsabilidade sen límites das súas traballadoras e traballadores. Pero isto adquiríu unha dimensión insostible. Mentres, a Consellería xoga a entreter, a enredar e a buscar na carencia de profesionais unha coartada para a irresponsabilidade nada inxénua destes anos. Por iso está convocada unha folga o vindeiro mércores 19. Unha folga que comparto e apoio. Agardando que se amplifique nun futuro próximo ata conseguir que todas as profesionais e colectivos reivindiquen alto e claro DIGNIDADE PARA A PRIMARIA.